IZVJEŠTAJ O DANIM DRŽAVNIM JAMSTVIMA I IZDACIMA PO DRŽAVNIM JAMSTVIMA U PRVOM POLUGODIŠTU 2018. GODINE

Izdavanje jamstava propisano je odredbama članaka 71. do 85. u okviru razdjela VII. Zakona o proračunu (Narodne novine, broj 87/08, 136/12 i 15/15) i odredbama članka 35. Zakona o izvršavanju Državnog proračuna Republike Hrvatske za 2018. godinu (Narodne novine, broj 124/17). Prema Zakonu o izvršavanju Državnog proračuna Republike Hrvatske za 2018. godinu, dano je ovlaštenje Vladi Republike Hrvatske da, u ime Republike Hrvatske, može davati financijska i činidbena jamstva na prijedlog Ministarstva financija.

Godišnja vrijednost novih financijskih jamstava za 2018. godinu iznosi 5.650.000.000,00 kuna od čega se iznos od 2.300.000.000,00 kuna odnosi na izvanproračunske korisnike državnog proračuna iz članka 29. stavka 3. Zakona o izvršavanju Državnog proračuna Republike Hrvatske za 2018. godinu. U iznos novih financijskih jamstava ne ulazi vrijednost jamstava danih za refinanciranje i reprogramiranje obveza iz prethodnih godina za koje je bilo dano jamstvo.

Državna jamstva izdaju se za: potporu kapitalnim ulaganjima u razvitak kojima se poboljšavaju opći uvjeti gospodarskog djelovanja i koji utječu na izvozni učinak, provedbu prioritetnog programa/projekta koji ima značenje za regionalnu gospodarsku stabilnost, radi ublažavanja gospodarske nerazvijenosti određenog područja, uklanjanje ratnih šteta, obnovu ili hitnu obnovu od posljedica elementarnih nepogoda.

Nadležno ministarstvo, na temelju zahtjeva, dužno je ocijeniti temelj donošenja prijedloga dodjele jamstva u obliku programa ili druge osnove za podnošenje zahtjeva za dodjelu jamstva, bonitet tražitelja, ocjenu stanja zaduženosti, efekte novog zaduženja na mogućnost razvoja i likvidnosti te izraditi stručno mišljenje i jasno opredjeljenje prema odobrenju predloženog jamstva.

Činidbena jamstva su u pravilu vezana za okončanje posla, a mogu se davati na temelju primljenih predujmova u novcu ili imovini za gradnju brodova do njihove isporuke, nabavu zrakoplova na temelju dugoročnog ugovora o zakupu te za infrastrukturne projekte koji se izvode na osnovi ugovora o koncesiji ili zajedničkih ulaganja.

Za dana jamstva ugovorom o izdavanju jamstva uređuju se obveze tražitelja jamstva i instrumenti osiguranja.

Za jamstva koja se aktiviraju, Ministarstvo financija može Financijskoj agenciji dati nalog za naplatu po aktiviranom državnom jamstvu radi namirenja duga.

U razdoblju od 1. siječnja do 30. lipnja 2018. godine izdano je devet jamstava u ukupnom iznosu od 14.742.257.294,34 kuna, od čega je za refinanciranje postojećih obveza izdano jamstava u iznosu od 13.625.535.971,70 kuna, dok je novih jamstava izdano u iznosu od 1.116.721.322,64 kuna, u koji iznos je uključeno i jamstvo izdano za izmirenje kratkoročnih obveza izvanproračunskih korisnika u iznosu od 297.204.800,00 kuna.

U sektoru gospodarstva jamstva su izdana u iznosu od 986.613.639,43 kuna, u koji iznos je uključeno i jamstvo izdano za jedinicu lokalne samouprave u iznosu od 10.800.000,00 kuna, dok je u sektoru prometa izdano jamstava u iznosu od 13.755.643.654,91 kuna.

U sektoru gospodarstva jamstva su izdana za društva brodogradilište ULJANIK d.d., Lučku upravu Osijek i Grad Vrbovec.

Za društvo Uljanik Brodogradilište d.d. Pula, u svrhu provedbe procesa sanacije i financijske konsolidacije društva, Vlada Republike Hrvatskena na sjednici održanoj dana 11. siječnja donijela je Odluku (Klasa: 022-03/18-04/07, Urbroj: 50301-25/18-18-2), kojom je ovlastila Ministarstvo financija da, u ime Vlade Republike Hrvatske izda, a ministar financija potpiše, ispravu o davanju državnog jamstva u korist Hrvatske poštanske banke d.d., Zagreb i/ili drugih poslovnih banaka u zemlji i/ili inozemstvu, za kreditno zaduženje društva ULJANIK Brodogradilište d.d., Pula, radi provedbe sanacije i financijske konsolidacije društva.

Sukladno spomenutoj Odluci dana 23. siječnja 2018. godine Ministarstvo financija izdalo je jamstvo Riznični broj F-001-18 u korist Hrvatske poštanske banke d.d u iznosu od 48.000.000,00 EUR, što na dan izdavanja jamstva protuvrijednost u kunama iznosi 356.963.040,00, te dana 26. veljače 2018. godine jamstvo Riznični broj F-005-18 u korist Splitske banke d.d. Split i OTP banke d.d. kao agenta u iznosu od 48.000.000,00 EUR , što na dan izdavanja jamstva protuvrijednost u kunama iznosi 357.212.496,00 kuna.

Namjena kredita je povrat duga prema društvu ULJANIK d.d. koji će se utrošiti na materijal potreban za gradnju brodova u Puli iz trenutne knjige narudžbi; plaće i režijski troškovi, dospjele obveze društva ULJANIK Brodogradilište d.d., Pula prema dobavljačima i kooperaciji društva ULJANIK Brodogradilište d.d. i budući troškovi društva ULJANIK Brodogradilište d.d., Pula za kooperaciju i režijske troškove u periodu od 6 (šest) mjeseci do prihvaćanja programa restrukturiranja.

Temeljem Odluke Vlade Republike Hrvatske od 26. listopada 2017. godine (Klasa: 022-03/17-04/366, Urbroj: 50301-27/20-17-3) o davanju državnog jamstva u korist Splitske banke d.d., Split, za kreditno zaduženje Lučke uprave Osijek, radi financiranja projekta „Izgradnja terminala za pretovar rasutih tereta u luci Osijek“ dana 05. veljače 2018. godine, Ministarstvo financija izdalo je jamstvo Riznični broj F-003-18 u korist Splitske banke d.d. u iznosu od 1.383.429,08 EUR što na dan izdavanja jamstva protuvrijednost u kunama iznosi 10.275.176,01 kuna.

Dana 21. prosinca 2017. godine Vlada Republike Hrvatske donijela je Odluku o izmjenama Odluke o davanju državnog jamstva Gradu Vrbovcu za zaduženje kod Zagrebačke banke d.d. Zagreb, (Klasa: 403-01/02-01/03, Urbroj: 5030120-02-1). Temeljem spomenute Odluke Ministarstvo financija je dana 22. siječnja 2018. godine izdalo II Dodatak jamstvu Riznični broj R-JCF-978-JB/II u korist Zagrebačke banke d.d. Zagreb. Za refinanciranje kreditnih obveza Grada Vrbovca za zaduženje kod Zagrebačke banke d.d., Zagreb u visini preostalog iznosa neotplaćena glavnice od 10.800.000,00 kuna.

U sektoru prometa jamstva su izdana za društva: Hrvatske ceste d.o.o., Hrvatske autoceste d.o.o., Autocesta Rijeka - Zagreb d.d. i Uljanik plovidba d.d.

Za društvo Hrvatske ceste d.o.o. Vlada Republike Hrvatske na sjednici održanoj 24. siječnja 2018. godine donijela je Odluku o davanju državnog jamstva u korist kreditodavatelja: Zagrebačka banka d.d., Zagreb i Privredna banka Zagreb d.d., Zagreb, za kreditno zaduženje društva Hrvatske ceste d.o.o., radi financiranja obrtnih sredstava projekata i podmirenja kreditnih obveza u 2017. godini(Klasa: 022-03/18-04/15, Urbroj: 50301-27/12-18-2)

Sukladno spomenutoj Odluci dana 26. siječnja 2018. godine Ministarstvo financija izdalo je jamstvo Riznični broj F-002-18, u korist zajednice ponuditelja: Zagrebačka banka d.d., Privredna banka Zagreb d.d., Erste&Steiermärkische Bank d.d., Hrvatska poštanska banka d.d. i Splitska banka d.d. Za Grupu I – kreditnih obveza, u iznosu od 40.000.000,00 EUR što na dan izdavanja jamstva protuvrijednost u kunama iznosi 297.204.800,00 kuna.

Dana 05. travnja 2018. godine temeljem Odluke Vlade Republike Hrvatske (Klasa: 022-03/18-04/75, Urbroj: 50301-27/20-18-4) od 29. ožujka 2018. godine o davanju državnog jamstva u korist kreditodavatelja: Privredna banka Zagreb d.d., Zagreb , Zagrebačka banka d.d., Zagreb, Erste&Steiermärkische Bank d.d., Rijeka, Hrvatska poštanska banka d.d., Zagreb i Splitska banka d.d., Split, za kreditno zaduženje društva Hrvatske ceste d.o.o., radi refinanciranja postojećih kredita, Ministarstvo financija izdalo je jamstvo Riznični broj F-008-18 u iznosu od 467.250.000,00 EUR što na dan izdavanja jamstva protuvrijednost u kunama iznosi 3.471.104.931,00 kuna.

Temeljem Odluke Vlade Republike Hrvatske (Klasa: 022-03/18-04/77, Urbroj: 50301-27/20-18-4) od 29. ožujka 2018. godine o davanju državnog jamstva u korist kreditodavatelja: Privredna banka Zagreb d.d., Zagreb , Zagrebačka banka d.d., Zagreb, Erste&Steiermärkische Bank d.d., Rijeka, Hrvatska poštanska banka d.d., Zagreb i Splitska banka d.d., Split, za kreditno zaduženje društva Autocesta Rijeka-Zagreb d.d., radi refinanciranja postojećih kredita u korist zajednice ponuditelja dana 05. Travnja 2018. godine Ministarstvo financija izdalo je jamstvo Riznični broj: F-006-18 za društvo Autocesta Rijeka-Zagreb d.d. za potrebe refinanciranja postojećih kreditnih obveza u iznosu od 202.025.000,00 EUR, što na dan izdavanja jamstva protuvrijednost u kunama iznosi 1.500.802.511,90 kuna.

Na sjednici održanoj dana 29. ožujka 2018. godine Vlada Republike Hrvatske donijela je Odluku (Klasa: 022-03/18-04/76, Urbroj: 50301-27/20-18-4) o davanju državnog jamstva u korist kreditodavatelja: Zagrebačka banka d.d., Zagreb, Privredna banka Zagreb d.d., Zagreb, Erste&Steiermärkische Bank d.d., Rijeka, Hrvatska poštanska banka d.d., Zagreb, Splitska banka d.d., Split, OTP banka d.d., Zadar, Croatia banka d.d., Zagreb i Istarska kreditna banka Umag d.d., Umag, za kreditno zaduženje društva Hrvatske autoceste d.o.o., radi refinanciranja postojećih kredita

Dana 05. travnja 2018. godine sukladno donesenoj Odluci Ministarstvo financija izdalo je jamstvo Riznični broj:F-007-18, za potrebe refinanciranja postojećih kreditnih obveza, u korist zajednice ponuditelja u iznosu od 1.141.000.000,00 EUR, što na dan izdavanja jamstva protuvrijednost u kunama iznosi 8.476.256.236,00 kuna.

Za društvo Uljanik Plovidba d.d. dana 26. ožujka 2018. godine temeljem Odluke Vlade Republike Hrvatske od 28. prosinca 2017. godine (Klasa: 022-03/17-04/397, Urbroj: 50301-25/18-17-2 ) izdano je jamstvo u korist Hrvatske banke za obnovu i razvitak i Privredne banke Zagreb d.d. za kreditno zaduženje društva Uljanik plovidba d.d., Pula, po Programu kreditiranja financijskog restrukturiranja po Modelu podjele rizika (MPR), u iznosu od 43.351.817,60 USD, što na dan izdavanja jamstva protuvrijednost u kunama iznosi 261.638.103,43 kuna.

Predmetnim zaduženjem društvo je izmirilo obveze do cca 27.094.886,00 USD na ime preostalih neotplaćenih glavnica kredita Privredne banke Zagreb d.d. u cijelosti odobrenog za financiranje kupnje tankera „Champion Istra“, isplatom direktno u korist partije kredita, a prema prethodnoj instrukciji plaćanja.

Za spomenuti iznos zaduženja temeljem Odluke Vlade Republike Hrvatske od 26. srpnja 2012. godine (Klasa: 310-14/12-01/10, Urbroj: 503012012-1), Ministarstvo financija je dana 27. srpnja 2012. godine izdalo državno jamstvo Riznični broj: F-006-12 (Klasa: 340-14/12-01/2, Urbroj: 513-05-05-03/12-12) u iznosu USD 27.600.000,00 u korist Privredne banke Zagreb d.d.. koje je stavljeno van snage.

Iznos sredstava do 22.000.000,00 USD iskorišten je za djelomično zatvaranje postojećeg sindiciranog kredita odobrenog u USD (odobrenog od strane Credit Suisse AG kao Agenta i ostalih kreditora – Helaba Landesbank Hessen-Thuringen i Unicredit bank), isplatom direktno u korist Agenta kredita, a prema prethodnoj instrukciji plaćanja.

Iznos do 650.000,00 USD plativo u kunama po srednjem tečaju HNB iskorišten je za podmirenje postojećeg duga prema Republici Hrvatskoj, Ministarstvu financija po izdanom jamstvu za kredit Privredne banke Zagreb d.d. za tanker „Champion Istra“.

Preostala sredstva iskorištena su za potrebe likvidnosti društva Uljanik plovidba d.d. Pula.

U državnom proračunu za 2018. godinu na stavci izdataka za jamstvenu pričuvu planirana su sredstva u iznosu od 265.000.000,00 kuna.

U razdoblju od 1. siječnja do 30. lipnja 2018. godine na ime protestiranih jamstava izvršena su plaćanja na teret jamstvene pričuve u iznosu od 108.532.376,44 kuna.

Najznačajniji iznos po protestiranim jamstvima odnosi se na plaćanje kreditnih obveza društva HŽ Infrastruktura d.o.o. u iznosu od 104.738.222,97 kuna. Preostala plaćanja odnose se na izmirenje kreditnih obveza Imunološki zavod d.d. u iznosu od 3.794.153,47 kuna.

**DANA JAMSTVA REPUBLIKE HRVATSKE ZA ZAJMOVE OD MEĐUNARODNIH FINANCIJSKIH INSTITUCIJA U PRVOM POLUGODIŠTU 2018. GODINE**

Zajmovi međunarodnih financijskih institucija za koje jamči RH (obveze nisu protestirane i nisu preuzete zakonima, nego je riječ o potencijalnim obvezama za RH, koje se evidentiraju izvanbilačno):

1. zajam EIB-a FINo. 87.953 (15 milijuna eura), za projekt "HBOR Natural Capital MBIL Tranche (NCFF)"; korisnik: Hrvatska banka za obnovu i razvitak (HBOR); zajam će se povlačiti u tranšama te je rok za otplatu svake tranše najviše 12-15 godina od dana povlačenja tranše (rok ovisi o namjeni tranše) uključujući najviše 4 godina počeka na otplatu glavnice; tranša se može i jednokratno otplatiti i to u roku od najviše 8 godina od dana povlačenja tranše; kamatna stopa određuje se prilikom povlačenja pojedinačnih tranši te može biti fiksna kamatna stopa ili promjenjiva kamatna stopa (EURIBOR ili LIBOR (za CHF, GBP i USD) + fiksna kamatna marža).

